NARIADENIE RADY (ES) č. 919/2005
z 13. júna 2005,
ktorým sa mení a dopĺňa nariadenie (ES) č. 827/2004, pokiaľ ide o zákaz dovozu tuniaka zavalitého (Thunnus obesus) s pôvodom v Kambodži, v Rovníkovej Guinei a v Sierra Leone, a ktorým sa zrušuje nariadenie (ES) č. 826/2004, ktorým sa zakazuje dovoz tuniaka modroplutvého (Thunnus thynnus) pochádzajúceho z Rovníkovej Guiney a zo Sierra Leony a nariadenie (ES) č. 828/2004, ktorým sa zakazuje dovoz mečiara obyčajného (Xiphias gladius) s pôvodom v Sierra Leone
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 133,
so zreteľom na návrh Komisie,
keďže:
(1)
Na základe rozhodnutia Rady 86/238/EHS (1) je Spoločenstvo od 14. novembra 1997 zmluvnou stranou Medzinárodného dohovoru o zachovaní atlantických tuniakov, podpísaného 14. mája 1966, v Rio de Janeiro, zmeneného a doplneného protokolom pripojeným k záverečnému aktu z konferencie splnomocnených zástupcov zmluvných štátov k dohovoru podpísanému v Paríži 10. júla 1984 (ďalej len „Dohovor ICCAT“).
(2)
Vytvorením Medzinárodnej komisie pre zachovanie atlantického tuniaka (ďalej len: „ICCAT“) a opatreniami prijatými týmto orgánom na zachovanie a riadenie zdrojov tuniakov, ktoré sa pre zmluvné strany stávajú záväzné, Dohovor ICCAT poskytuje rámec pre regionálnu spoluprácu v zachovaní a riadení zdrojov tuniakov a tuniakom príbuzných druhov v Atlantickom oceáne a v priľahlých moriach.
(3)
ICCAT v roku 1998 prijala rezolúciu 98-18 o neoznamovaných a neregulovaných výlovoch tuniakov veľkými plavidlami s dlhými lovnými šnúrami v oblasti dohovoru. Táto rezolúcia stanovila postupy na označenie krajín, ktorých plavidlá lovili tuniaka a tuniakom príbuzné druhy spôsobom znižujúcim účinnosť opatrení ICCAT na zachovanie a riadenie zdrojov. Rezolúcia takisto presne stanovila opatrenia, ktoré treba prijať, vrátane, v prípade potreby, nediskriminačných opatrení na obmedzenie obchodu s cieľom zabrániť lodiam týchto krajín, aby pokračovali v takýchto rybolovných praktikách.
(4)
ICCAT od obdobia prijatia rezolúcie 98-18 označila Bolíviu, Kambodžu, Rovníkovú Guineu, Gruzínsko a Sierra Leonu za krajiny, ktorých plavidlá lovia tuniaka zavalitého (Thunnus obesus) spôsobom znižujúcim účinnosť jej opatrení na zachovanie a riadenie zdrojov, a svoje zistenia podložila údajmi o výlovoch, o obchodovaní a o aktivitách plavidiel.
(5)
ICCAT takisto označila Rovníkovú Guineu a Sierra Leonu za krajiny, ktorých plavidlá lovia tuniaka modroplutvého (Thunnus thynnus) spôsobom znižujúcim účinnosť jej opatrení na zachovanie a riadenie zdrojov.
(6)
ICCAT ďalej označila Sierra Leonu za krajinu, ktorej plavidlá lovia mečiara obyčajného (Xiphias gladius) spôsobom znižujúcim účinnosť jej opatrení na zachovanie a riadenie zdrojov.
(7)
Nariadenie (ES) č. 827/2004 (2) v súčasnosti zakazuje dovoz tuniaka zavalitého s pôvodom v Bolívii, v Kambodži, v Rovníkovej Guinei, v Gruzínsku a v Sierra Leone.
(8)
Nariadenie (ES) č. 826/2004 (3)
(9)
Nariadenie (ES) č. 828/2004 (4) v súčasnosti zakazuje dovoz mečiara obyčajného s pôvodom v Sierra Leone.
(10)
Na svojom 14. osobitnom zasadnutí v roku 2004 ICCAT ocenila úsilie Kambodže, Rovníkovej Guiney a Sierra Leony v prístupe k jej obavám a prijala odporúčania týkajúce sa zrušenia opatrení na obmedzenie obchodu vo vzťahu k týmto trom krajinám.
(11)
Nariadenie (ES) č. 827/2004 by sa preto malo zodpovedajúcim spôsobom zmeniť a doplniť.
(12)
Nariadenie (ES) č. 826/2004 a nariadenie (ES) č. 828/2004 by sa mali zodpovedajúcim spôsobom zrušiť,
PRIJALA TOTO NARIADENIE:
Článok 1
Nariadenie (ES) č. 827/2004 sa týmto mení a dopĺňa takto:
1.
V článku 2 ods. 1 sa vypúšťajú slová: „Kambodža, Rovníková Guinea a Sierra Leone“.
2.
V článku 3 sa slová „Bolívia, Gruzínsko a Sierra Leone“ nahrádzajú slovami „Bolívia a Gruzínsko“.
Článok 2
Nariadenie (ES) č. 826/2004 a nariadenie (ES) č. 828/2004 sa zrušujú.
Článok 3
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 13. júna 2005